นายหน้าฝรั่งเศสบุกตลาดไทย
ขายประกันผู้บริหารข้ามชาติเปิดสนง.บริการลูกค้าเกรดเอ
28 พ.ย. 2555

ขายประกันผู้บริหารข้ามชาติเปิดสนง.บริการลูกค้าเกรดเอ
ตลาดสุขภาพไทยเนื้อหอม บริษัท เอ็มเอสเอช จากฝรั่งเศส ตั้งสาขาใหม่ในไทย รองรับเออีซี
นายโลรองท์ โคเชท์ ผู้อำนวยการบริหาร บริษัท เอ็มเอสเอช อินเตอร์เนชั่นแนล จากประเทศฝรั่งเศส เปิดเผยว่า บริษัทได้เปิดตัวสำนักงานแห่งใหม่ภายใต้ชื่อบริษัท เอ็มเอสเอช อินเตอร์เนชั่นแนล (ประเทศไทย) เพื่อขยายตลาดด้านการออกแบบและบริหารระบบดูแลสุขภาพระหว่างประเทศมายังประเทศไทยและภูมิภาคอาเซียนโดยเฉพาะ เนื่องจากไทยมีศักยภาพทางเศรษฐกิจ และเป็นประเทศเป้าหมายอันดับต้นๆ ที่บริษัทต่างชาติจะเข้ามาลงทุนทำธุรกิจ และรัฐบาลมีเป้าหมายชัดเจนในการผลักดันให้ไทยเป็นศูนย์กลางบริการด้านสุขภาพของภูมิภาคนี้
“ปัจจุบันเรามีลูกค้าต่างชาติที่มาทำงานในไทยและเราให้บริการอยู่ประมาณ 2,000 คน เช่น กลุ่มลอรีอัล และมิชลิน จากลูกค้าในภูมิภาคอาเซียนที่มีอยู่ทั้งหมด 2 หมื่นคน” นายโคเชท์ กล่าว 
นายโคเชท์ กล่าวว่า การมีสาขาในไทยจะทำให้ลูกค้าได้รับความสะดวกมากขึ้น จากเดิมที่ต้องใช้บริการกับสำนักงานแห่งอื่น และคาดว่าภายใน 5 ปี จะมีชาวต่างชาติเข้ามาทำงานในภูมิภาคอาเซียนถึง 12 ล้านคน จึงเป็นฐานตลาดที่สำคัญของบริษัทในไทย ซึ่งได้ใช้เงินลงทุนในไทยไปแล้วประมาณ 40 ล้านบาท
นายโปลโดมินิก วัชรสินธุ์ กรรมการและผู้อำนวยการ บริษัท เอ็มเอสเอช อินเตอร์เนชั่นแนล (ประเทศไทย) กล่าวว่า นอกจากการบริการลูกค้าคนไทยแล้ว ยังมองไปถึงการขยายตลาดเพื่อรองรับการเปิดเสรีอาเซียนในปี 2558 ซึ่งจะทำหน้าที่เหมือนบริษัทโบรกเกอร์ประกันภัย โดยจะมีผลิตภัณฑ์และบริการ ทั้งด้านการประกันสุขภาพส่วนบุคคลระหว่างประเทศ สำหรับบุคคลทั่วไปและกลุ่มลูกค้าเอสเอ็มอีที่ไปทำงานยังต่างประเทศ และการประกันสุขภาพที่ออกแบบเฉพาะสำหรับพนักงานบริษัทขนาดกลางถึงบริษัทขนาดใหญ่ องค์กรไม่หวังผลกำไร และองค์กรนานาชาติ
อย่างไรก็ตาม บริษัทคาดว่าจะเริ่มทำตลาดกับลูกค้าบริษัทต่างชาติและลูกค้าคนไทยประมาณต้นปี 2556 ตั้งเป้าเป็นลูกค้าคนไทยประมาณ 1,000 คน จากภูมิภาคอาเซียนทั้งหมด 2,0003,000 คน ซึ่งจะมีพันธมิตรที่เป็นบริการประกันเข้าร่วมด้วย โดยมีเบี้ยประกันสุขภาพเริ่มต้นที่ 2 หมื่นบาท ทุนประกันที่ 1 ล้านเหรียญสหรัฐ
ทั้งนี้ บริษัท เอ็มเอสเอช อินเตอร์เนชั่นแนล มีลูกค้าองค์กรอยู่ประมาณ 2,000 แห่ง ให้บริการลูกค้ากว่า 3 แสนราย ครอบคลุมใน 194 ประเทศ สามารถเคลมสินไหมทดแทนได้ถึง 150 สกุลเงิน ผ่านสำนักงานใหญ่ 4 แห่งในภูมิภาค ประกอบด้วย ปารีส คัลกอรี เซี่ยงไฮ้ และดูไบ